text: Haarder trækker sig som generalkonsul: Jeg har tænkt meget over det
  15 december 2016 kl. 15.09
  Bertel Haarder trækker sig som ny generalkonsul i Sydslesvig.
  Bertel Haarder trak sig torsdag eftermiddag fra posten som ny generalkonsul i Sydslesvig fra september næste år. Det sker efter en heftig storm af læserbreve i Flensborg Avis, hvor sydslesvigerne begræder, at den nuværende generalkonsul skulle ofres på grund af et magtspil i regeringen i København.
  Torsdag eftermiddag sagde Bertel Haarder til TV SYD, at han ikke ville svare på, om han havde tjekket validiteten af statsminister Lars Løkke Rasmussens tilbud om jobbet i Flensborg, før han takkede ja.
  Bertel Haarder (V): "Jeg troede, den tilbudte post var på vej til nybesættelse"
  - Du får mig ikke til at sige andet, end det, jeg skriftligt har udsendt. Der vil jeg bede dig lægge mærke til den første sætning. Den har jeg tænkt meget over, siger Bertel Harder til TV SYD. Til Ritzau siger han:
  -Jeg troede, den tilbudte post var på vej til nybesættelse. Jeg glædede mig til at arbejde frem mod genforeningsjubilæet. Jeg er opvokset i grænselandet.
  
  